4. การประกอบธุรกิจของแต่ละสายผลิตภัณฑ์

4.1 ลักษณะผลิตภัณฑ์หรือบริการ

บริษัท โรงพยาบาลบำรุงราษฎร์ จำกัด (มหาชน) (“บริษัท”)

บริษัทเป็นผู้ดำเนินกิจการโรงพยาบาลบำรุงราษฎร์อินเตอร์เนชั่นแนล ในกรุงเทพมหานคร
ซึ่งเป็นผู้ที่ทำรายได้หลักให้กับบริษัท โดยรายได้จากกิจการโรงพยาบาลในกรุงเทพมหานคร คิดเป็น
90.7% ของรายได้รวมทั้งหมด ณ วันที่ 31 ธันวาคม 2555

บริการของโรงพยาบาล:

บริการของโรงพยาบาลบำรุงราษฎร์อินเตอร์เนชั่นแนล กรุงเทพมหานคร สามารถแบ่งได้ดังต่อไปนี้

1. บริการผู้ป่วยนอก มีศูนย์บริการผู้ป่วยนอกจำนวน 35 ศูนย์ และคลินิกตรวจผู้ป่วยกว่า 215 ห้อง
สามารถรองรับผู้ป่วยนอกได้มากกว่า 4,500 คนต่อวัน รายละเอียดของศูนย์ มีดังต่อไปนี้

  ----------------------------------- -----------------------------------
  • ศูนย์ภูมิแพ้                           • ศูนย์ฮอไรซัน

  • ศูนย์เวชศาสตร์การบิน                  • ศูนย์สุขภาพชาย

  • ศูนย์สุขภาพจิต                        • ศูนย์ประสาทวิทยา

  • ศูนย์เต้านม                          • ศูนย์ศัลยกรรมออร์โธปิดิกส์

  • ศูนย์กุมารเวช                        • ศูนย์พยาธิวิทยา

  • ศูนย์ทันตกรรม                        • ศูนย์กายภาพบำบัด

  • ศูนย์เบาหวาน                        • ศูนย์ศัลยกรรมตกแต่ง

  • ศูนย์ไตเทียม                         • ศูนย์ตรวจสมรรถภาพการทำงานของปอด

  • ศูนย์ทางเดินอาหาร-ตับ                 • ศูนย์รังสีวิทยา

  • ศูนย์ส่งเสริมพัฒนาการเด็กพิเศษ           • ศูนย์ฟื้นฟูสมรรถภาพ

  • ศูนย์ฉุกเฉิน                          • ศูนย์ผิวหนัง

  • ศูนย์วินิจฉัยโดยการส่องกล้อง             • ศูนย์เลเซอร์ผิวหนัง

  • ศูนย์หู คอ จมูก                       • ศูนย์คุณภาพการนอนหลับ

  • ศูนย์เลเซอร์สายตา                    • ศูนย์รักษาโรคกระดูกสันหลัง

  • ศูนย์การเจริญพันธุ์                     • ศูนย์หลอดเลือดสมอง

  • ศูนย์ตรวจสุขภาพ                      • ศูนย์ทางเดินปัสสาวะ

  • ศูนย์หัวใจ                           • ศูนย์สูติ-นรีเวช

  • ศูนย์ไวทัลไลฟ์                        
  ----------------------------------- -----------------------------------

2. บริการผู้ป่วยใน มีจำนวนเตียงจดทะเบียน 538 เตียง ซึ่งรวมเตียงผู้ป่วยหนักทั่วไป 28 เตียง
เตียงผู้ป่วยโรคหัวใจ 14 เตียง เตียงผู้ป่วยหนักเด็ก 9 เตียง และเตียงผู้ป่วยหนักทารกแรกเกิด 5
เตียง โดย ณ วันที่ 31 ธันวาคม 2555 โรงพยาบาลมีเตียงพร้อมให้บริการ จำนวน 487 เตียง

ในปี 2555 บริษัทได้ให้บริการรักษาผู้ป่วยทั้งสิ้นกว่า 1.1 ล้านคน
โดยที่มีส่วนแบ่งรายได้จากผู้ป่วยในและผู้ป่วยนอกในปี 2555 ดังต่อไปนี้

ผู้ป่วยในและผู้ป่วยนอก (% ของรายรับรวม)

[]

การให้บริการผู้ป่วยต่างประเทศ:

บริษัทประสบความสำเร็จอย่างต่อเนื่องในการเป็นที่รู้จักในตลาดต่างประเทศเพิ่มขึ้นเรื่อยๆ
จนมีฐานลูกค้าชาวต่างชาติที่เข้มแข็ง บริษัทมีศูนย์บริการผู้ป่วยต่างชาติ
เพื่ออำนวยความสะดวกในด้านต่างๆ เช่น บริการล่าม
บริการประสานงานกับประกันภัยระหว่างประเทศ บริการประสานงานทางด้านการแพทย์
บริการรับย้ายผู้ป่วย (referral center) บริการติดต่อสื่อสารทางอีเมลล์ บริการต่อ วีซ่า
การติดต่อสถานทูต การต้อนรับที่สนามบินและการช่วยเหลือในการเดินทาง เป็นต้น
นอกจากนี้บริษัทยังมีบริการห้องพักสำหรับผู้ป่วยและครอบครัวสองอาคาร คือ บีเอช เรสสิเดนซ์
(อาคารบีเอชทาวเวอร์) ซึ่งประกอบด้วยห้องพัก 47 ห้องพร้อมสิ่งอำนวยความสะดวก
โดยมีทางเดินเชื่อมติดกับอาคารโรงพยาบาล และอาคารบีเอช สวีท ซึ่งประกอบด้วยห้องพัก 51
ห้อง และบริษัทมีสำนักงานตัวแทนต่างประเทศ 15 แห่งใน 13 ประเทศ

ในปี 2555 โรงพยาบาลบำรุงราษฎร์อินเตอร์เนชั่นแนล
กรุงเทพมหานครได้ให้บริการรักษาผู้ป่วยชาวต่างชาติจากกว่า 200 ประเทศ รวมกว่า 500,000
คน โดยที่ประเทศที่ทำรายได้สูงสุดให้กับบริษัทสามอันดับแรกยังคงเป็นสหรัฐอาหรับเอมิเรตส์
สาธารณรัฐแห่งสหภาพพม่า และ สหรัฐอเมริกา รูปภาพต่อไปนี้
แสดงถึงรายรับของบริษัทแบ่งตามผู้ป่วยในประเทศและผู้ป่วยต่างประเทศห้าปีที่ผ่านมา

ผู้ป่วยในประเทศและผู้ป่วยต่างประเทศ (% ของรายรับรวม)

[]

  * หมายเหตุ ข้อมูลของผู้ป่วยต่างประเทศเป็นข้อมูลตามสัญชาติ
  ซึ่งรวมทั้งชาวต่างชาติที่อยู่ในประเทศไทยและในภูมิภาคเอเชีย (Expatriates)
  และนักท่องเที่ยวเชิงสุขภาพ

โรงพยาบาลในกรุงเทพมหานคร:

ในปัจจุบัน โรงพยาบาลมีการให้บริการใน 3 อาคาร:

1. อาคารบำรุงราษฎร์อินเตอร์เนชั่นแนลคลินิก เป็นอาคารผู้ป่วยนอก 22 ชั้น โดย 10
ชั้นแรกเป็นชั้นจอดรถ และ 12 ชั้นบนเป็นคลินิกและบริการสนับสนุน ปัจจุบัน
ได้เปิดให้บริการคลินิกผู้ป่วยนอกแล้ว 5 ชั้น ซึ่งรวมถึงศูนย์ตรวจสุขภาพ ศูนย์หัวใจ
ศูนย์อายุรกรรมและศัลยกรรม โรคติดเชื้อ โรคไต ประสาทวิทยา โรคปอด โรคข้อและรูมาติสซึ่ม
ระบบทางเดินปัสสาวะ และศูนย์สุขภาพชาย เป็นต้น และอีก 2 ชั้นเพื่อบริการสนับสนุน เช่น
แผนกต้อนรับและให้บริการผู้ป่วย และร้านอาหาร เป็นต้น
อาคารบำรุงราษฎร์อินเตอร์เนชั่นแนลคลินิกมีอีก 5 ชั้นบนที่ยังไม่ได้เปิดให้บริการ
โดยบริษัทมีแผนที่จะทยอยเปิดชั้นที่ยังไม่ได้เปิดในอาคารบำรุงราษฎร์อินเตอร์เนชั่นแนลคลินิก
โดยแบ่งเป็นการให้บริการผู้ป่วยนอก 4 ชั้น และอีก 1 ชั้นเป็นห้องประชุมและอบรมสัมมนา

2. อาคารโรงพยาบาลบำรุงราษฎร์อินเตอร์เนชั่นแนล ให้บริการทั้งผู้ป่วยในและผู้ป่วยนอก
โดยมีเตียงจดทะเบียนในให้บริการผู้ป่วยใน 538 เตียง และคลินิกผู้ป่วยนอกบางส่วน เช่น
ศูนย์มะเร็ง ศูนย์ทันตกรรม ศูนย์ทางเดินอาหาร-ตับ ศูนย์กุมารเวช ศูนย์สูติ-นรีเวช
นอกจากนี้ทางบริษัทยังมีแผนดำเนินการปรับปรุงพื้นที่อาคารเพื่อรองรับเตียงผู้ป่วยในเพิ่มขึ้นอีก 61
เตียง และเพิ่มเตียงผู้ป่วยวิกฤต (ICU) อีก 44 เตียง เพื่อรองรับความต้องการของผู้ป่วยที่เพิ่มขึ้น

3. อาคารบีเอชทาว์เวอร์ (ซึ่งบริษัทได้ซื้อคืนมาในปี 2551)
บริษัทได้ทำการย้ายแผนกสำนักงานบางส่วนออกจากอาคารโรงพยาบาลบำรุงราษฎร์อินเตอร์เนชั่นแนลไปยังอาคารบีเอชทาวเวอร์
ซึ่งทำให้อาคารโรงพยาบาลบำรุงราษฎร์อินเตอร์เนชั่นแนลมีพื้นที่มากขึ้นในการรองรับผู้ป่วยในอนาคต
อีกทั้ง อาคารบีเอชทาว์เวอร์ ยังเป็นที่ตั้งของแผนกผิวหนังของโรงพยาบาล คลินิกไวทัลไลฟ์
และพื้นที่สำนักงาน อีกทั้งยังมีบริการห้องพักสำหรับผู้ป่วยและครอบครัว ร้านค้าและร้านอาหาร
และที่จอดรถ 7 ชั้น

บริษัท บำรุงราษฎร์อินเตอร์เนชั่นแนล จำกัด

บริษัท บำรุงราษฎร์อินเตอร์เนชั่นแนล จำกัด (“BIL”)
เป็นผู้ลงทุนในโครงการต่างๆในต่างประเทศของบริษัท
ซึ่งมุ่งเน้นการลงทุนในธุรกิจโรงพยาบาลและการบริหารโรงพยาบาล ในช่วงปี 2554 ที่ผ่านมานั้น
BIL ได้ถอนการลงทุนในต่างประเทศ อันประกอบด้วยการจำหน่ายโรงพยาบาล Asian Hospital
ในประเทศฟิลิปปินส์ และการไม่ต่อสัญญาการบริหารโรงพยาบาล Mafraq ในกรุงอาบูดาบี
สหรัฐอาหรับเอมิเรต เพื่อหันมามุ่งเน้นการขยายตลาดภายในประเทศ และในปี 2555 นี้เอง BIL
ก็ได้หยุดดำเนินกิจการและทยอยลดทุนจดทะเบียน เพื่อคืนเงินลงทุนให้แก่ผู้ถือหุ้นตามสัดส่วนการลงทุน

4.2 ภาวะอุตสาหกรรมและการแข่งขัน

โดยทั่วไป ความต้องการด้านสุขภาพมีการขยายตัวตามผลิตภัณฑ์มวลรวม (GDP) ที่เพิ่มมากขึ้น
และกลุ่มประชากรสูงอายุที่เพิ่มขึ้น อย่างไรก็ดี ภาวะผันแปรทางการเมืองในประเทศที่ยืดเยื้อ
วิกฤติเศรษฐกิจโลก และเศรษฐกิจในประเทศที่ชะลอตัว
ล้วนสามารถส่งผลกระทบต่อการเติบโตของการใช้บริการทางการแพทย์เอกชน
อีกทั้งจำนวนโรงพยาบาลเอกชนในประเทศไทยยังคงมีปริมาณมากกว่าความต้องการของผู้ป่วยในประเทศ
เป็นผลให้การแข่งขันระหว่างโรงพยาบาลเอกชนมีความรุนแรง อย่างไรก็ตาม
อุตสาหกรรมการแพทย์เอกชนในประเทศไทย เป็นการแข่งขันแบบไม่สมบูรณ์ (fragmented
market) และมีโรงพยาบาลเอกชนเพียงไม่กี่แห่งที่ดำเนินงานได้เต็มความสามารถในการให้บริการ

สำหรับตลาดการท่องเที่ยวเชิงสุขภาพ (Medical Tourism) นั้น มีการคาดการณ์ว่า
อุตสาหกรรมการท่องเที่ยวเชิงสุขภาพระดับโลกจะมีการเติบโตอย่างต่อเนื่อง
โดยบริษัทคาดว่าการเติบโตส่วนใหญ่จะมาจากผู้ป่วยจากประเทศที่สามารถเดินทางเข้ามาในประเทศไทยได้สะดวก
คู่แข่งในภูมิภาคของประเทศไทยที่สำคัญคือ โรงพยาบาลในประเทศต่างๆ เช่นสิงคโปร์ มาเลเซีย
และอินเดีย อย่างไรก็ตาม
โรงพยาบาลเอกชนในประเทศไทยมีความได้เปรียบในการแข่งขันเมื่อเทียบกับหลายๆประเทศ
เนื่องจากประเทศไทยมีองค์ประกอบที่แตกต่าง คือคุณภาพการรักษาพยาบาลที่สูง
ความสามารถในการเข้าถึงได้ง่ายของผู้ป่วย และราคาที่สามารถจ่ายได้
รวมถึงการที่ประเทศไทยเป็นจุดหมายที่เป็นที่นิยมของนักท่องเที่ยว
และมีโครงสร้างพื้นฐานของประเทศที่ดี และในประเทศไทยเอง มีโรงพยาบาลเอกชนเพียงไม่กี่แห่ง
ที่สามารถให้บริการครอบคลุมการรักษาพยาบาลในโรคที่มีลักษณะเฉพาะทางและซับซ้อน มีเทคโนโลยี
และคุณภาพการรักษาพยาบาลที่สูงรวมอยู่ในโรงพยาบาลแห่งเดียว

กลยุทธ์ในการแข่งขันของบริษัท คือการรักษาและพัฒนาคุณภาพในการบริการที่เป็นเลิศ
เพื่อสร้างความแตกต่างและตอบสนองความต้องการของผู้ป่วย
ด้วยจุดแข็งของบริษัทคือการให้บริการครอบคลุมการรักษาพยาบาลในโรคที่มีลักษณะเฉพาะทางและซับซ้อน
นอกจากนี้
บริษัทมีนโยบายในการกำหนดราคาให้อยู่ในระดับเดียวกับโรงพยาบาลเอกชนชั้นนำในประเทศและขณะเดียวกันเป็นราคาที่แข่งขันได้ในภูมิภาคเอเชีย

ในปีที่ผ่านมา บริษัทได้เน้นกิจกรรมทางการตลาดในประเทศมากยิ่งขึ้น
เพื่อขยายฐานลูกค้าในประเทศ โดยมีการโฆษณาผ่านสื่อต่างๆ ทั้งโทรทัศน์ วิทยุ หนังสือพิมพ์
และนิตยสาร เพื่อให้โรงพยาบาลเป็นที่รู้จักมากยิ่งขึ้น มีการสนับสนุนรายการโทรทัศน์ หนังสือพิมพ์
และนิตยสารที่ให้ความรู้เกี่ยวกับสุขภาพและโรคภัยไข้เจ็บ อีกทั้งยังมีการจัดกิจกรรมต่างๆ
ในแต่ละไตรมาส เช่น กิจกรรม Health Fair งานสัมมนาให้ความรู้เรื่องสุขภาพ
กิจกรรมสำหรับชาวต่างชาติที่อยู่ในประเทศไทย และกิจกรรมสุขภาพเฉพาะด้านต่างๆ เช่น
แพคเกจตรวจร่างกาย เพื่อจูงใจลูกค้าใหม่ให้มาทดลองใช้บริการ

นอกจากนี้ บริษัทมีสำนักงานตัวแทนในต่างประเทศ 15 แห่งในตลาดที่สำคัญ
และมีการจัดตั้งศูนย์บริการผู้ป่วยต่างชาติอย่างเป็นทางการ
เพื่ออำนวยความสะดวกให้แก่ผู้ป่วยชาวต่างชาติ อีกทั้งเป็นศูนย์รับย้ายผู้ป่วย (Tertiary
Referral Center) จากทั้งในและนอกประเทศ

กลุ่มเป้าหมาย

กลุ่มเป้าหมายภายในประเทศ คือผู้ป่วยชาวไทยระดับกลางจนถึงระดับบน
และชาวต่างชาติที่อยู่ในประเทศไทย (Expatriates)

สำหรับกลุ่มผู้ป่วยจากต่างประเทศนั้น คือชาวต่างชาติที่เข้าข่ายการท่องเที่ยวเชิงสุขภาพ
ซึ่งมาจากประเทศที่คุณภาพในการรักษายังมีไม่มากเพียงพอ เข้าถึงการรักษาพยาบาลได้ยาก
ต้องรอนานในการรับการรักษาพยาบาล และมีค่าใช้จ่ายในการรักษาพยาบาลสูง

นอกจากนี้โรงพยาบาลยังมีกลุ่มผู้ป่วยที่เป็นผู้ป่วยจากบริษัทประกันและผู้ป่วยรับย้าย (Referral
Patient) ทั้งจากในประเทศและจากต่างประเทศ

การจำหน่ายและช่องทางการจำหน่าย

ด้วยชื่อเสียงของโรงพยาบาลบำรุงราษฎร์อินเตอร์เนชั่นแนล กรุงเทพมหานคร ที่สะสมมากว่า 30 ปี
ทั้งในด้านการบริการรักษาพยาบาลอย่างครบวงจรและการรักษาโรคที่มีความซับซ้อน
เป็นผลให้โรงพยาบาลมีเครือข่ายในการรับย้ายผู้ป่วยจากโรงพยาบาลทั้งในประเทศและต่างประเทศอย่างกว้างขวาง

นอกจากนี้โรงพยาบาลยังมีสัญญากับบริษัทคู่สัญญา ในการที่จะให้บริการแก่บุคลากรของบริษัทนั้นๆ
และมีสัญญากับบริษัทประกันภัยต่างๆ รวมกว่า 1,000 แห่ง

สำหรับตลาดต่างประเทศ บริษัทได้แต่งตั้งสำนักงานตัวแทน 15 แห่ง ใน 13 ประเทศ

4.3 การจัดหาผลิตภัณฑ์หรือบริการ

ปริมาณการให้บริการ

ณ วันที่ 31 ธันวาคม

  --------------------------------- ----------- ----------- ----------- --
  ผู้ป่วยใน                            2555        2554        2553        

  จำนวนเตียงที่มี                       538         538         538         

  จำนวนเตียงที่พร้อมให้บริการ             487         484         484         

  อัตราความสามารถในการให้บริการ*       178,242     176,660     176,660     

  อัตราการครองเตียง (เตียง)            138,580     127,817     122,331     

  อัตราการครองเตียง (ร้อยละ)           77.75       72.35       69.25       
  --------------------------------- ----------- ----------- ----------- --

* อัตราความสามารถในการให้บริการ
คำนวณจากจำนวนเตียงที่พร้อมให้บริการต่อวันคูณด้วยจำนวนวันที่ให้บริการ

ณ วันที่ 31 ธันวาคม

  --------------------------------- ----------- ----------- ----------- --
  ผู้ป่วยนอก                           2555        2554        2553        

  ความสามารถในการให้บริการต่อวัน (คน)   4,500       4,500       4,500       

  จำนวนผู้ป่วยนอกเฉลี่ยต่อวัน (คน)         3,017       2,801       2,680       

  อัตราเฉลี่ยการใช้บริการ (ร้อยละ)        67.04       62.24       59.56       
  --------------------------------- ----------- ----------- ----------- --

วัตถุดิบและผู้จัดจำหน่ายวัตถุดิบ

วัตถุดิบที่สำคัญของธุรกิจโรงพยาบาล คือ ยา เวชภัณฑ์ และอุปกรณ์เครื่องมือแพทย์ต่างๆ
บริษัทมีนโยบายการจัดหาวัตถุดิบจากบริษัทที่มีสำนักงานในประเทศ โดยมีผู้จัดจำหน่ายมากกว่า 600
ราย บริษัทจึงไม่ประสบปัญหาทางด้านการขาดแคลนยา อุปกรณ์หรือเวชภัณฑ์ นอกจากนี้
บริษัทมีระบบการบริหารจัดการในการจัดซื้อ และการสำรองสินค้าคงคลังที่มีประสิทธิภาพ
ซึ่งรวมถึงการประเมินความเหมาะสมในด้านราคา ประสิทธิภาพ และคุณภาพของสินค้า

ผลกระทบต่อสิ่งแวดล้อม

บริษัทได้ตระหนักและให้ความสำคัญต่อการอนุรักษ์พลังงาน สิ่งแวดล้อม
และทรัพยากรธรรมชาติเป็นอย่างยิ่ง
โดยบริษัทมีนโยบายสิ่งแวดล้อมที่ให้พนักงานทุกคนช่วยกันอนุรักษ์สิ่งแวดล้อมและทรัพยากรธรรมชาติ
อีกทั้งมุ่งเน้นสนับสนุนกิจกรรมต่างๆ เพื่อรักษาไว้ซึ่งความปลอดภัยขององค์กรและชุมชน
และมีการใช้ทรัพยากรอย่างมีประสิทธิภาพซึ่งรวมถึงการประหยัดพลังงาน
และการนำวัสดุต่างๆกลับมาใช้ นอกจากนี้
พนักงานที่สังกัดบริษัทคู่สัญญาของโรงพยาบาลทุกคนจะต้องยึดปฏิบัติตามกฎระเบียบและข้อบังคับของภาครัฐ
และนโยบายสิ่งแวดล้อมของโรงพยาบาลด้วยเช่นกัน